b'\n_START_ARTICLE_\nTabula Rasa (yhtye)\n_START_SECTION_\nHistoria\n_START_PARAGRAPH_\nTabula Rasa perustettiin Kangasalla alkuvuodesta 1972. Perustajaj\xc3\xa4senet olivat Heikki Silvennoinen (kitara), Tapio Suominen (basso) ja Asko Pakkanen (rummut). Vaikutteita trio sai aluksi Creamilt\xc3\xa4 ja my\xc3\xb6hemmin muun muassa Jethro Tullilta ja Tasavallan Presidentilt\xc3\xa4. Perustamisvuotenaan yhtye osallistui popyhtyeiden SM-kisoihin, jossa se sijoittui toiseksi kilpailun voittaneen Suikkiksen j\xc3\xa4lkeen. Tabula Rasan l\xc3\xa4pimurtona yleis\xc3\xb6n tietoisuuteen on pidetty esiintymist\xc3\xa4 Wigwam-yhtyeen l\xc3\xa4mmittelij\xc3\xa4n\xc3\xa4 Tampereella syksyll\xc3\xa4 1973._NEWLINE_Yhtye halusi musiikkiinsa lis\xc3\xa4\xc3\xa4 v\xc3\xa4ri\xc3\xa4, joten siihen pyydettiin yhtyeen j\xc3\xa4senten yst\xc3\xa4v\xc3\xa4 Jarmo Sormunen, joka hankki huilun, ja pari viikkoa harjoiteltuaan h\xc3\xa4n oli Tabula Rasan huilisti. Pian h\xc3\xa4net kuitenkin korvattiin pari vuotta huilua soittaneella Pekka Lehtosella. H\xc3\xa4n kuitenkin erosi yhtyeest\xc3\xa4 jo kolmen kuukauden j\xc3\xa4lkeen. Siihen menness\xc3\xa4 Jarmo Sormunen oli kuitenkin kehittynyt huilistina niin pitk\xc3\xa4lle, ett\xc3\xa4 h\xc3\xa4n liittyi uudestaan Tabula Rasaan. Kes\xc3\xa4kuussa 1974 yhtyeeseen liittyi Ylivieskasta kotoisin oleva laulusolisti Jukka Leppilampi, joka oli aiemmin laulanut er\xc3\xa4\xc3\xa4ss\xc3\xa4 tanssiorkesterissa sek\xc3\xa4 kuopiolaisessa yhtyeess\xc3\xa4 Finnforest._NEWLINE_Tabula Rasa pyrki luomaan omaa musiikkiaan, ja s\xc3\xa4vellyksist\xc3\xa4 vastasi pitk\xc3\xa4lti Heikki Silvennoinen. Tanssilavakeikoilla yhtye esitti yleis\xc3\xb6n vaatimuksesta progressiivisen rockin lis\xc3\xa4ksi tavanomaisempaa rock and rollia ja Beatles-covereita. Syksyll\xc3\xa4 1974 Tabula Rasa kiersi Suomea Wigwamin l\xc3\xa4mmittelij\xc3\xa4n\xc3\xa4. Yhtye teki my\xc3\xb6s Puolan-kiertueen, joka oli Suomen Ylioppilasliiton j\xc3\xa4rjest\xc3\xa4m\xc3\xa4 kulttuurivaihtomatka. Alkuvuodesta 1975 yhtye teki j\xc3\xa4lleen Suomen-kiertueen Wigwamin kanssa._NEWLINE_Huhtikuussa 1975 Tabula Rasa levytti Tukholman Marcus Music -studioilla M\xc3\xa5ns Groundstroemin tuottaman esikoisalbumin Tabula Rasa. Levyn musiikki on Jethro Tull-, King Crimson- ja Yes-vaikutteista progressiivista rockia. S\xc3\xa4vellykset ovat yhtyeen omia, ja sanoitukset kirjoitti yht\xc3\xa4 kappaletta lukuun ottamatta Mikko Alatalo._NEWLINE_Huilisti Jarmo Sormunen oli jo ennen levyn tekoa p\xc3\xa4\xc3\xa4tt\xc3\xa4nyt l\xc3\xa4hte\xc3\xa4 yhtyeest\xc3\xa4. H\xc3\xa4nt\xc3\xa4 seurasi rumpali Asko Pakkanen, joka kyll\xc3\xa4styi lavakeikkailuun ja siirtyi suorittamaan siviilipalvelustaan. Samoihin aikoihin yhtyeeseen liittyi klassisen koulutuksen omaava kosketinsoittaja Jarno Sinisalo, jota ehdotti Coitus Int -yhtyeen Eetu Tuominen. Rumpalin puutteessa yhtye teki kaksi keikkaa niin, ett\xc3\xa4 toisella kerralla Tabula Rasa k\xc3\xa4ytti lainarumpalia, ja toisessa esiintymisess\xc3\xa4 rumpuja soittivat vuorotellen Silvennoinen ja Tapio Suominen. Lopulta uudeksi rumpaliksi liittyi hajonneesta Coitus Intist\xc3\xa4 Juke Aronen. Hein\xc3\xa4kuussa 1975 Tabula Rasa alkoi keikkailla Mikko Alatalon kanssa, ja syksyll\xc3\xa4 Aronen ja Sinisalo kuuluivat Alatalon ja Juice Leskisen yhteiskiertueen yhtyeeseen._NEWLINE_Vuonna 1976 yhtyeen toimintaa h\xc3\xa4iritsi solisti Jukka Leppilammen siviilipalvelus. Helmi-huhtikuun aikana yhtye levytti j\xc3\xa4lleen Tukholman Marcus Musicissa toisen albuminsa Ekkedien tanssi, jonka tuottivat Tapio Korjus ja Jukka Gustavson. Suurin osa kappaleista on esikoisalbumin tavoin Mikko Alatalon kirjoittamia. S\xc3\xa4vellyksist\xc3\xa4 vastasi yht\xc3\xa4 lukuun ottamatta yksin Heikki Silvennoinen. Levyn ilmestytty\xc3\xa4 Leppilampi erosi yhtyeest\xc3\xa4 uskonnollisista syist\xc3\xa4. H\xc3\xa4net korvasi Jukka Salmela._NEWLINE_Kev\xc3\xa4\xc3\xa4ll\xc3\xa4 1977 ilmestyi Juice Leskisen sanoittama single \xe2\x80\x9dRakastatko viel\xc3\xa4 kun on ilta?\xe2\x80\x9d. B-puolen kappale \xe2\x80\x9dYksin\xe2\x80\x9d oli Mikko Alatalon sanoitus. Elokuun lopulla 1977 Alatalo perusti Coitus Inc. -yhtyeen, johon liittyiv\xc3\xa4t Tabula Rasasta Silvennoinen ja Juke Aronen. Tabula Rasan oli viel\xc3\xa4 tarkoitus jatkaa harrastepohjalta, mutta t\xc3\xa4m\xc3\xa4 ei toteutunut. Silvennoinen on sanonut yhtyeen lopettamisen liittyneen my\xc3\xb6s muihin asioihin, kuten progressiivisen rockin hiipumiseen ilmi\xc3\xb6n\xc3\xa4 sek\xc3\xa4 joidenkin yhtyeen j\xc3\xa4senten uskoontuloon.'